ลุ้นรวมโอเน็ต-9 วิชาช่วยปฏิรูปสำเร็จ
จากการหารือร่วมกันระหว่างสำนักงานคณะกรรมการการศึกษาขั้นพื้นฐาน กระทรวงศึกษาธิการ สถาบันทดสอบทางการศึกษาแห่งชาติ (สทศ.) และที่ประชุมอธิการบดีแห่งประเทศไทย (ทปอ.) โดยมีนายณัฏฐพล ทีปสุวรรณ รมว.ศึกษาธิการ เป็นประธาน ซึ่งมีมติเห็นด้วยในหลักการที่จะปรับปรุงแบบทดสอบต่างๆ โดยลดจำนวนครั้งการสอบให้น้อยลง เพื่อลดความเครียดของนักเรียน และปรับปรุงแบบทดสอบที่สะท้อนการวัดความรู้ ทักษะ ศักยภาพ สมรรถนะของนักเรียน โดยเบื้องต้นมีข้อเสนอรวมข้อสอบโอเน็ตกับวิชาสามัญ 9 วิชา เข้าด้วยกัน นั้นศ.ดร.สมพงษ์ จิตระดับ อาจารย์คณะครุศาสตร์ จุฬาลงกรณ์มหาวิทยาลัย เปิดเผยว่า ตนเห็นด้วยกับข้อเสนอดังกล่าว เป็นครั้งแรกที่ทั้ง 3 ฝ่าย ได้แก่ ฝ่ายการเมืองคือนายณัฏฐพล ฝ่ายข้าราชการ ได้แก่ สพฐ. และ สทศ. และฝ่ายมหาวิทยาลัยคือ ทปอ.ที่มี ความคิดเห็นไปในทิศทางเดียวกัน แสดงให้เห็นถึงความร่วมแรงร่วมใจกันในการแก้ปัญหาการประเมินและวัดผลของประเทศ กับการสอบเข้ามหาวิทยาลัยให้ไปในทิศทางเดียวกัน หากทำได้จริงจะทำให้การปฏิรูปการประเมินและการวัดผลของประเทศเกิดการขับเคลื่อนครั้งใหญ่ได้ และจะเห็นความเปลี่ยนแปลงของการปฏิรูปของประเทศได้ชัดเจนมากขึ้นครั้งหนึ่ง เพราะการสอบเข้ามหาวิทยาลัยเป็นต้นแบบของการสอบเข้า ม.1 และ ม.4 ถ้าสามารถปลดล็อกการสอบเข้ามหาวิทยาลัยให้มีการปรับเปลี่ยนข้อสอบที่วัดทักษะ สมรรถนะ มากกว่าเนื้อหา ความรู้ความจำ ก็จะเกิดการเปลี่ยนแปลงเป็นทอดๆลงมา ทั้งนี้ หากได้ข้อสรุปก็อยากให้เสนอเป็นวาระแห่งชาติด้านการศึกษา เพื่อให้เกิดการสานต่อในเรื่องนี้ ซึ่งไม่ว่าการเมืองหรือผู้บริหาร ศธ.จะปรับเปลี่ยน นโยบายนี้ก็ยังคงอยู่.
เห็นด้วยในหลักการที่จะปรับปรุงแบบทดสอบต่างๆ โดยลดจำนวนครั้งการสอบให้น้อยลง เพื่อลดความเครียดของนักเรียน และปรับปรุงแบบทดสอบที่สะท้อนการวัดความรู้ ทักษะ ศักยภาพ สมรรถนะของนักเรียน
สอบโอเน็ต,วิชาสามัญ,แบบทดสอบ,ปรับปรุงแบบทดสอบ,สอบเข้าเรียนต่อ,สอบเข้ามหาวิทยาลัย,ข่าววันนี้,การศึกษา